Klubbleder-kjempen Stian: Godt fornøyd med 5,2 prosent
Sent lørdag kveld var han streikeklar sammen med 600 kolleger på Verdal Aker Solutions. Sent søndag kveld var Stian Sagvold tilfreds med at han slapp hele storstreiken. – Her har Jørn (Eggum) og co gjort en kjempejobb, og jeg er godt fornøyd med et meglingsresultat på 5,2 prosent. I hvertfall ved første øyekast, sier Stian Sagvold til VG ved 23-tiden søndag kveld. Den to meter høye klubblederen ved Aker Solutions i Verdal hadde forberedt seg mentalt på å styre kollegene sine ut i det første og aller største streikeuttaket fra mandag morgen. Berg og dalbane VG snakket med ham først lørdag kveld mens meklingen pågikk. Da hadde han vært gjennom en slags berg-og-dalbane fra å være optimist - dalende til pessimist med sikte på et godtagbart resultat. Etter at partene kom i mål sammen søndag kveld - snudde pessimismen igjen til en slags forbeholden jubel. – Med forbehold, så ser dette bra ut, sier han. – Hva kan dere få ut av 5,2 prosent-rammen på lønnskonto? – Rammen er jo en pekepinn. Dette skal jo også gjennom lokale forhandlinger. Så jeg tør ikke komme med noen summer ennå. Det gir høy risiko for at jeg bommer, og da er veien til «korsfestelse» kort, flirer fagforeningskjempen i skjegget hjemme i Trøndelag. – Resultatet er nesten lettere å juble for - for ansatte i offentlig sektor som skal forhandle etter oss i frontfaget, legger han til. Hallelujastemning Resultatet innebærer altså en økonomisk ramme på 5,2 prosent økning. Med en anslått prisvekst på 4,1 prosent betyr det at reallønnen kommer til å øke med god margin– hvis det ikke skjer noe helt uforutsigbart med prisveksten. – Det var hallelujastemning i delegasjonen da vi landet dette, sier en lettet Jørn Eggum til nettstedet FriFagbevegelse.  Han la ikke skjul på at han var både sliten og søvnig i et intervju med VG etter at meglingsresultatet ble kjent. Men det var kun få timer før meglingsslutt at han skjønte at en storstreik kunne unngås.  – Det er et utrolig godt oppgjør. Vi traff tiden med kravene våre. Hvis vi fremdeles skal utvikle oss, så trenger vi en lønn å leve av. Det har vi klart i år, sier Eggum til VG. Uravstemning – Når vil lønnstakere i forbundet ditt merke dette på lønnskontoen sin? – Vi tar sikte på å få dette godkjent 8. mai. Så er planlagt tilbakebetaling fra 1. april, så derfra tikker og går dette resten av året, svarer Eggum. Nå skal oppgjøret ut på uravstemning. Den første runden med uravstemning skal gjennomføres senest 7. mai. Resultatet pleier å være klart dagen etter. Stian Sagvold i Verdal tror han vil anbefale sine medlemmer å stemme ja. – Ja, slik dette ser ut søndag kveld, så er det grunn til å støtte dette, avslutter klubblederen.
Leder av verkstedklubben i Aker Solutions Verdal uttaler er fornøyd med meglingsresultatet - og slipper å ta 600 kolleger ut i streik lokalt mandag. Stor streik unngått etter meglingsresultat på 5,2 prosent lønnsramme. Skal gjennom lokale forhandlinger og uravstemning. Reallønnen øker med drøyt 1 prosent hvis prisvekst ikke endrer seg drastisk. Jørn Eggum lettet over resultatet og kaller det «et utrolig godt oppgjør». Planlagt utbetalte lønnstillegg med tilbakevirkning fra 1. april.